Angajatul Administrației Județene a Finanțelor Publice Argeș, filmat de un contribuabil în timp ce se uita pe laptot la un film pentru adulți, în timpul serviciului, este cercetat disciplinar de șefii săi și va fi mutat pe un post care nu presupune interacțiunea cu publicul.

„S-a demarat cercetarea disciplinară a unui salariat care a avut un comportament indecent și a încălcat Codul deontologic al funcționarului public. A fost sesizată Comisia de disciplină din cadrul Direcției Generale Regionale a Finanțelor Publice Pitești pentru a se lua măsurile legale cu privire la încadrarea faptei, urmând ca acesta să suporte sancțiunile prevăzute de legislația în vigoare. Administrația Județeană a Finanțelor Publice Argeș a propus mutarea salariatului pe un post care exclude atribuții de relații cu publicul. ANAF, prin structurile teritoriale, respinge astfel de comportament neadecvate, netolerând manifestări care pot aduce atingere probității profesionale și morale a funcționarului public, integrității și imaginii instituției”, au declarat presei reprezentanții AJFP Argeș.

Scandalul a pornit după ce un contribuabil, aflat la Primăria Mioveni pentru a-și plăti taxele, a observat cum un bărbat, care părea angajat al Primăriei, se uita nestingherit la un film pentru adulți. Contribuabilul care stătea la coadă la ghișeu l-a filmat pe bărbat, iar filmarea a ajuns în presa locală.

După ce imaginile au devenit publice, jurnaliștii au aflat că respectivul bărbat nu era angajat al Primăriei Mioveni, ci inspector ANAF, trimis într-un control la Primărie. „Da, este omul meu, nu este angajat al primăriei”, a precizat presei locale șeful AJFP Argeș, Lucrețiu Tudor.